Líkt og á jólunum í fyrra verður “ Hinn guðdómlegi gleðileikur um fæðingu Jesú Kristí , ” fluttur í Borgarnesi í kvöld , þriðja dag jóla . Það er Kjartan Ragnarsson sem hafði veg og vanda að uppfærslu leikritsins í fyrra , en ásamt honum samdi Unnur Halldórsdóttir verkið . Að sögn Kjartans er hugmyndin sú að endurtaka dagskrána frá því í fyrra með sem líkustu sniði . “ Við verðum með sama háttinn á þessu núna . Dagskráin hefst með bænastund í Borgarneskirkju sem stendur yfir í 5 - 10 mínútur . Eftir það afhenda félagar í björgunarsveitinni Brák gestum 500 blys en þá verður gengið niður Himnastigann að Tónlistarskóalnum . Þar syngur söngfólk Hina helgu nótt . Eftir það verður gengið áfram að Menntaskóla Borgarfjarðar og í hátíðarsalnum verður leikritið um fæðingu Jesú sýnt . Verkið tekur 45 mín og er allt í rímuðu máli , ” segir Kjartan . Í flutningi Hins guðdómlega gleðileiks taka þrír kórar þátt , það er Kammerkór Vesturlands , Freyjukórinn og Barnakór Borgarneskirkju . Auk þess verða 15 leikarar í sýningunni , allskyns stórleikarar að sögn Kjartans . “ Þarna verða til dæmis þrír rektorar í hlutverki vitringa , lögreglustjórinn leikur Ágústínus , Gísli Einars fer með hlutverk hins grimma Heródesar og Páll bæjarstjóri verður pínulítill sendiboði . Þetta er gleðistund þar sem Vestlendingar geta átt sameiginlega , notalega en skemmtilegu samverustund á jólin . Vonandi verður þetta alltaf fastur liður á þriðja degi jóla hér í Borgarnesi , ” segir Kjartan Ragnarsson .